S-243/2018

Mál þetta, sem var tekið til dóms 19. september 2018, höfðaði lögreglustjórinn á höfuðborgarsvæðinu með ákæru 22. maí 2018, á hendur E-x-x A-kk-þgf B-x-x, kt. 000000-0000, [...]: ,,fyrir eftirtalin umferðarlagabrot með því að hafa:

I

Fimmtudaginn 3. ágúst 2017 í Reykjavík ekið bifreiðinni [...] sviptur ökurétti um Kringlumýrarbraut við Háaleitisbraut uns aksturinn var stöðvaður skömmu síðar.

II

Föstudaginn 4. ágúst 2017 í Kópavogi ekið sömu bifreið sviptur ökurétti og undir áhrifum áfengis (vínandamagn í blóði 0,89 ‰) suður Suðurbraut og inn á Kópavogsbraut til vesturs uns aksturinn var stöðvaður skömmu síðar við gatnamót Suðurvarar og Þinghólsbrautar.

III

Mánudaginn 5. febrúar 2018 í Reykjavík ekið sömu bifreið án lögboðinnar vátryggingar, sviptur ökurétti og undir áhrifum áfengis (vínandamagn í blóði 1,21 ‰) suður Kringlumýrarbraut við Bústaðaveg þar sem hann misst stjórn á bifreiðinni og ók utan í bifreiðina [...], sem ekið var á vinstri akrein í sömu akstursstefnu en stöðvaðist við vegrið við hægri akreinina, og akstur [...] stöðvaðist eftir áreksturinn við vegrið upp á kanti við vinstri akreinina.

Teljast brot í öllum liðum varða við 1. mgr. 48. gr., og brot í lið II auk þess við 1. sbr. 2. mgr. 45 gr., en brot í lið III auk þess við 1. sbr. 3. mgr. 45. gr. og 1. mgr. 93. gr., allt sbr. 1. mgr. 100. gr. umferðalaga nr. 50/1987.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Ákærði sótti ekki þing við þingfestingu málsins 19. september 2018 og boðaði ekki forföll en í fyrirkalli sem var ásamt ákæru birt ákærða 18. júlí 2018 var tekið fram að yrði ekki sótt þing af hans hálfu mætti hann búast við því að fjarvist hans yrði metin til jafns við það að hann viðurkenndi að hafa framið þau brot sem hann væri ákærður fyrir og að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 um meðferð sakamála.

Með vísan til ofanritaðs og gagna málsins að öðru leyti telur dómurinn þannig sannað að ákærði hafi framið þau brot sem ákært er út af og eru brot hans réttilega heimfærð til refsiákvæða í ákærunni.

Ákærði er fæddur 1956 og hefur tvisvar áður sætt refsingu samkvæmt framlögðu sakavottorði. Með sektargerð lögreglustjóra 23. maí 2017 samþykkti ákærði greiðslu sektar að fjárhæð 175.000 krónur og að sæta sviptingu ökuréttar í átján mánuði fyrir brot gegn 1. sbr. 2. mgr. 45. gr. og 1. mgr. 10. gr. umferðarlaga nr. 50/1987. Ákærði samþykkti greiðslu sektar að fjárhæð 260.000 krónur og að sæta sviptingu ökuréttar í þrjú ár með sektargerð lögreglustjóra 14. nóvember 2017 fyrir að aka bifreið sviptur ökurétti og undir áhrifum áfengis.

Brot ákærða samkvæmt I. og II. lið ákærunnar voru framin 3. og 4. ágúst 2017 eða fyrir afgreiðslu áðurnefndrar sektargerðar lögreglustjóra frá 14. nóvember 2017. Við ákvörðun refsingar ákærða verður því eftir því sem við á litið til 78. gr. almennra hegningarlaga nr. 19/1940, sbr. og einnig 77. gr. sömu laga.

Að framangreindum sakaferli og að brotum ákærða virtum þykir refsing hans hæfilega ákveðin fangelsi í 45 daga.

Með vísan til framangreinds ber, í samræmi við kröfugerð ákæruvalds og með vísan til 101. gr. og 102. gr. umferðarlaga nr. 50/1987, að svipta ákærða ökurétti ævilangt frá birtingu dóms þessa að telja.

Með vísan til sakfellingar ákærða, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða sakarkostnað málsins sem samkvæmt framlögðu yfirliti sækjanda og með stoð í öðrum gögnum málsins nemur samtals 97.020 krónum.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

D Ó M S O R Ð:

Ákærði, E-x-x A-kk-nf B-x-x, sæti fangelsi í 45 daga.

Ákærði er sviptur ökurétti ævilangt frá birtingu dóms þessa að telja.

Ákærði greiði 97.020 krónur í sakarkostnað.

M-kvk-nf H-kvk-nf H-kvk-nf